Vrygestelde De Jongh in WP-halfeindspanHuw Jones – gevaarman vir die Bulle (Foto skysports.com) Die Westelike Provinsie se afrigter John Dobson het ses veranderinge vir Saterdag se Curriebekerhalfeindstryd teen die Blou Bulle op Loftus aangebring. Ondermeer het hy die twee vrygestelde Springbokke Juan de Jongh en Bongi Mbonambi ingesluit. Terwyl dit verstaanbaar is dat Mbonambi vrygestel is aangesien hy nouliks in sy agt toetse op die bank speelkans gekry het, is die besluit oor De Jongh ietwat vreemd. Hy het in die laaste vier toetse in die Rugbykampioenskap elke keer al 80 minute gespeel – en hy moets ongetwyfeld lyfseer van al die keerwerk wees! De Jongh sal teen die Blou Bulle aan die buitekant van die giftige Skotse senter Huw Jones speel. Hy was in 2014 in die Ikeys se span wat die Varsitybeker gewen het en het in die Curriebekerreeks dusver sewe driee gedruk wat saam met vier ander spelers – Jamba Ulengo, Kwagga Smith, Howard Mnisi en Frankie Herne – die meeste tot dusver is. Die Blitsbok Werner Kok is ook weer na ŉ blaaskans terug. Op skrumskakel is Dewaldt Duvenage na sy dyspierprobleme in die beginspan. Die span – 15 Cheslin Kolbe, 14 Werner Kok, 13 Juan de Jongh, 12 Huw Jones, 11 Leolin Zas, 10 Robert du Preez, 9 Dewaldt Duvenage, 8 Nizaam Carr, 7 Kobus van Dyk, 6 Rynhardt Elstadt, 5 Chris van Zyl (kapt.), 4 Jan de Klerk, 3 Wilco Louw, 2 Bongi Mbonambi, 1 JC Janse van Rensburg. Bank: 16 Mike Willemse, 17 Alistair Vermaak, 18 JP Smith, 19 JD Schickerling, 20 Stefan Willemse, 21 Jano Vermaak, 22 Johnny Kotze, 23 Scott van Breda.